Document ID: 32005D0176

KOMISIJAS LĒMUMS
(2005. gada 1. marts),
kodificētas veidlapas un kodu noteikšanu dzīvnieku slimību izziņošanai saskaņā ar Padomes Direktīvu 82/894/EEK
(izziņots ar dokumenta numuru K(2004) 993)
(Dokuments attiecas uz EEZ)
(2005/176/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 57. pantu,
ņemot vērā 1982. gada 21. decembra Padomes Direktīvu 82/894/EEK par dzīvnieku slimību paziņošanu Kopienā (1), un jo īpaši tās 5. pantu,
tā kā:
(1)
Direktīvā 82/894/EEK uzskaitītas dzīvnieku slimības, kuru gadījumi jāpaziņo Komisijai un citām dalībvalstīm.
(2)
Ar Komisijas Lēmumu 2000/807/EK (2) ir noteikta kodificēta veidlapa un kodi dzīvnieku slimību izziņošanai saskaņā ar Direktīvu 82/894/EEK.
(3)
Valstis, kas drīzumā pievienosies Eiropas Savienībai, Dzīvnieku slimību izziņošanas sistēmu (ADNS sistēma) ir lietojušas neoficiāli, taču tagad to līdzdalībai jāpiešķir oficiāls statuss.
(4)
Vairākas dalībvalstis ir pielāgojušas virkni kodu, kas attiecas uz to reģioniem, un ir jāveic atbilstošas korekcijas attiecīgajos Kopienas noteikumos.
(5)
Attiecīgajos Kopienas noteikumos jāiekļauj dažādo valstu kartes, lai precizētu informāciju, kas nosūtīta Komisijai un valstīm, kas ir ADNS sistēmas dalībnieces.
(6)
Nesen Direktīvas 82/894/EEK I pielikums papildināts ar dažiem zirgu slimību un bišu slimību nosaukumiem. Šīs slimības attiecīgi jāietver slimību sarakstā noteikumos par kodificēto veidlapu un kodiem, kas paredzēti dzīvnieku slimību izziņošanai.
(7)
Skaidrības un racionalitātes labad jāatceļ un jāaizstāj Lēmums 2000/807/EK.
(8)
Lai aizsargātu nodotās informācijas konfidencialitāti, šā lēmuma pielikumi nav publicējami.
(9)
Šajā lēmumā paredzētie pasākumi atbilst Pastāvīgās pārtikas aprites un dzīvnieku veselības komitejas atzinumam,
IR PIEŅĒMUSI ŠO LĒMUMU.
1. pants
Dzīvnieku slimības izziņošanas procedūru nolūkā informāciju par slimību uzliesmojumiem saskaņā ar Direktīvu 82/894/EEK nosūta, izmantojot šā lēmuma I, II un III pielikumā noteiktās kodificētās veidlapas.
2. pants
Dzīvnieku slimības izziņošanas procedūru nolūkā informāciju par slimību uzliesmojumiem saskaņā ar Direktīvu 82/894/EEK nosūta, izmantojot šā Lēmuma IV līdz X pielikumā noteiktos kodus.
3. pants
Lēmums 2000/807/EK tiek atcelts.
4. pants
Šis lēmums ir adresēts dalībvalstīm.
Briselē, 2005. gada 1. martā

Labels: 12
6